ନରେନ୍ଦ୍ର ମୋଦୀଙ୍କ ନେତୃତ୍ୱାଧୀନ ସରକାରଙ୍କ ମନ୍ତ୍ରୀମଣ୍ଡଳରେ ବୁଧବାର ବଡ ଧରଣର ଅଦଳବଦଳ ହୋଇଛି । ଏହି ଅଦଳବଦଳରେ ୪୩ ନେତାଙ୍କୁ ମନ୍ତ୍ରୀ ପଦ ମିଳିଛି ।
ମନ୍ତ୍ରୀ ତାଲିକାରେ ଓଡିଶାରୁ ରାଜ୍ୟସଭାକୁ ନିର୍ବାଚିତ ସାଂସଦ ଅଶ୍ୱିନୀ ବୈଷ୍ଣବ ଓ ମୟୂରଭଞ୍ଜ ଲୋକସଭା ସାଂସଦ ବିଶ୍ୱେଶ୍ୱର ଟୁଡୁ ଅଛନ୍ତି ।
ବୈଷ୍ଣବ କ୍ୟାବିନେଟ ମନ୍ତ୍ରୀ ଭାବେ ଶପଥ ନେଇଥିବା ବେଳେ ଟୁଡୁଙ୍କୁ ରାଷ୍ଟ୍ରମନ୍ତ୍ରୀ ପାହ୍ୟା ମିଳିଛି । ପରବର୍ତୀ ସମୟରେ ବିଭାଗ ଆବଂଟିତ ହେବ ।
ଅଶ୍ୱିନୀ ବୈଷ୍ଣବ- ଓଡିଶାରୁ ରାଜ୍ୟସଭାକୁ ନିର୍ବାଚିତ ହୋଇଛନ୍ତି ଅଶ୍ୱିନୀ ବୈଷ୍ଣବ । ୧୯୯୪ ବ୍ୟାଚର ଓଡିଶା କ୍ୟାଡରର ପୂର୍ବତନ ଆଇଏଏସ ଅଧିକାରୀ ଅଶ୍ୱିନୀ ୨୦୧୯ରେ ବିଜେପିରେ ଯୋଗ ଦେବା ପରେ ତାଙ୍କୁ ଦଳ ରାଜ୍ୟସଭା ପ୍ରାର୍ଥୀ କରିଥିଲା ।
ଶାସକ ବିଜେଡିର ସମର୍ଥନରେ ସେ ନିର୍ବିରୋଧରେ ରାଜ୍ୟସଭାକୁ ନିର୍ବାଚିତ ହୋଇ ଅଧୀନସ୍ଥ ବିଧେୟକ କମିଟି, ପିଟିସନ କମିଟି, ବିଜ୍ଞାନ ଓ ପ୍ରଯୁକ୍ତି, ପରିବେଶ ଓ ଜଙ୍ଗଲ କମିଟିର ସଦସ୍ୟ ଭାବେ କାମ କରିଛନ୍ତି ।
କେନ୍ଦ୍ରୀୟ ଡେପୁଟେସନରେ ଯିବା ପୂର୍ବରୁ ଅଶ୍ୱିନୀ ବୈଷ୍ଣବ ବାଲେଶ୍ୱର ଓ କଟକ ଜିଲ୍ଲାପାଳ ଭାବେ କାମ କରିଛନ୍ତି ।
ଅଟଳ ବିହାରୀ ବାଜପେୟୀଙ୍କ ପ୍ରଧାନମନ୍ତ୍ରୀତ୍ୱ କାଳରେ ସେ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟରେ ଉପ ସଚିବ ଭାବେ କାମ କରିଥିଲେ ଓ ଅନେକ ଗୁରୁତ୍ୱପୂର୍ଣ୍ଣ ନିଷ୍ପତିରେ ପ୍ରମୁଖ ଭୂମିକା ତୁଲାଇଥିଲେ ।
ବାଜପେୟୀ ୨୦୦୪ରେ ନିର୍ବାଚନ ହାରିବା ପରେ ମଧ୍ୟ ବୈଷ୍ଣବ ତାଙ୍କ ବ୍ୟକ୍ତିଗତ ସଚିବ ଭାବେ କାମ କରୁଥିଲେ ।
ରାଜସ୍ଥାନର ଯୋଧପୁର ଠାରେ ୧୯୭୦ରେ ଜନ୍ମିତ ଅଶ୍ୱିନୀ ବୈଷ୍ଣବ ଜୟ ନାରାୟଣ ବ୍ୟାସ ବିଶ୍ୱବିଦ୍ୟାଳୟ , ରାଜସ୍ଥାନରୁ ୧୯୯୨ରେ ଇଲେକ୍ଟ୍ରୋନିକ ଓ କମୁ୍ୟନିକେସନ ଇଂଜିନିୟରିଂ ପାଠ୍ୟକ୍ରମରେ ସ୍ୱର୍ଣ୍ଣପଦକ ସହ ସ୍ନାତକ ଡିଗ୍ରୀ ହାସ କରିଥିଲେ ।
ପରେ ସେ ଆଇଆଇଟି, କାନପୁରରୁ ଏମ.ଟେକ ଡିଗ୍ରୀ ହାସଲ କରିଥିଲେ । ୧୯୯୪ରେ ସେ ୨୭ ର୍ୟାଙ୍କ ରଖି ସର୍ବଭାରତୀୟ ପ୍ରଶାସନିକ ସେବାରେ ସଫଳ ହୋଇଥିଲେ ।
୨୦୦୮ରେ ପେନସିଲଭାନିଆ ବିଶ୍ୱବିଦ୍ୟାଳୟର ହ୍ୱାର୍ଟନ ସ୍କୁଲରେ ଏମବିଏ କରିବାକୁ ଆମେରିକା ଯାଇଥିଲେ ଅଶ୍ୱିନୀ ।
ବିଶ୍ୱେଶ୍ୱର ଟୁଡୁ- ୨୦୧୯ ସାଧାରଣ ନିର୍ବାଚନରେ ଭାରତୀୟ ଜନତା ପାର୍ଟି (ବିଜେପି) ପ୍ରାର୍ଥୀ ଭାବେ ମୟୂରଭଞ୍ଜ ଲୋକସଭା ଆସନରୁ ବିଶ୍ୱେଶ୍ୱର ଟୁଡୁ ନିର୍ବାଚିତ ହୋଇଥିଲେ ।
ବିଶ୍ୱ ହିନ୍ଦୁ ପରିଷଦ ଓ ଆଦିବାସୀଙ୍କ କଲ୍ୟାଣ ସହ ସେ ଦୀର୍ଘ ୧୯ ବର୍ଷ ଧରି ଜଡିତ ଅଛନ୍ତି ।
ରାଜନୀତିକୁ ଆସିବା ପୂର୍ବରୁ ସେ ଓଡିଶା ଜଳସମ୍ପଦ ବିଭାଗରେ ବରିଷ୍ଠ ଯନ୍ତ୍ରୀ ଭାବେ କାର୍ଯ୍ୟରତ ଥିଲେ ।
ଉତ୍କଳମଣି ଗୋପବନ୍ଧୁ ଇନଷ୍ଟିଚୁ୍ୟଟ ଅଫ ଇଞ୍ଜିନିୟରିଂ, ରାଉରକେଲାରୁ ସେ ଇଲେକ୍ଟ୍ରିକାଲ ଇଞ୍ଜିନିୟରିଂରେ ଡିପ୍ଲୋମା କରିଛନ୍ତି ।
ଝାଡଖଣ୍ଡର ଆଦିବାସୀ ସମ୍ପ୍ରଦାୟ ଓ ଉତର ଓଡିଶାରେ ବିଜେପିର ଗଡ ମଜବୁତ କରିବାକୁ ମନ୍ତ୍ରୀମଣ୍ଡଳରେ ଟୁଡୁଙ୍କୁ ସାମିଲ କରାଯାଇଛି ବୋଲି ଅନୁମାନ କରାଯାଉଛି ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
କ୍ରମାଗତ ଭାବେ ନୀତି ଆୟୋଗର କିଛି ରିପୋର୍ଟ ଆସୁଥିବା ବେଳେ ଆମ ରାଜ୍ୟର ପଛୁଆ ଅଞ୍ଚଳରେ ଚାଲୁଥିବା କିଛି ଯୋଜନା, କାର୍ଯ୍ୟାଳୟରେ କିଛି ଢାଞ୍ଚାଗତ ଓ ଅନ୍ୟାନ୍ୟ ପ୍ରଶାସନିକ ପରିବର୍ତ୍ତନ ଏବଂ ବ୍ୟବସ୍ଥାର ସୁଦୃଢ଼ୀକାରଣର ଆବଶ୍ୟକତା ଦେଖାଦେଇଛି ।
କୋରାପୁଟ ଠାରେ ମୁଖ୍ୟ କାର୍ଯ୍ୟାଳୟ ଥିବା "ସ୍ୱତନ୍ତ୍ର ଅଞ୍ଚଳ ଉନ୍ନୟନ ପ୍ରକଳ୍ପ (କେବିକେ) ମୁଖ୍ୟ ପ୍ରଶାସକଙ୍କ କାର୍ଯ୍ୟାଳୟ" ସ୍ଥାନରେ ସେହିଠାରେ ହିଁ " ଓଡ଼ିଶା ରାଜ୍ୟ ଯୋଜନା ବୋର୍ଡ଼ର ଦକ୍ଷିଣ ଓଡ଼ିଶା ସ୍ୱତନ୍ତ୍ର ବିକାଶ ପ୍ରକଳ୍ପ କାର୍ଯ୍ୟାଳୟ" କାମ ଆରମ୍ଭ କରୁ - ଏହା ଅଧୀନରେ ଆଦିବାସୀ ଜନସଂଖ୍ୟା ବହୁଳ ମାଲକାନଗିରି, ନବରଙ୍ଗପୁର, କୋରାପୁଟ, ରାୟଗଡା, ଗଜପତି ଓ କନ୍ଧମାଳ ଜିଲ୍ଳା ଓ ଗଞ୍ଜାମ ଜିଲ୍ଲାର କିଛି ପଛୁଆ ଆଦିବାସୀ ବହୁଳ ବ୍ଲକ ରହୁ ।
ଅବିଭକ୍ତ କୋରାପୁଟ ୪ ଜିଲ୍ଲାରେ କେବିକେ ସମ୍ପର୍କିତ କାର୍ଯ୍ୟ ବା ପ୍ରକଳ୍ପ ଏହି କାର୍ଯ୍ୟାଳୟ ଅଧୀନକୁ ହସ୍ତାନ୍ତରିତ କରାଯାଉ ।
କେବିକେ ପ୍ରକଳ୍ପ ଅଧୀନରେ ଥିବା ୮ ଟି ଜିଲ୍ଳା ମଧ୍ୟରୁ ୪ ଟି ଜିଲ୍ଳା "ପଶ୍ଚିମ ଓଡ଼ିଶା ବିକାଶ ପରିଷଦ" ଅଧୀନରେ ମଧ୍ୟ ରହିଛି ।
ତେଣୁ କେବିକେ ପ୍ରକଳ୍ପ ଅଧୀନରେ ଚାଲିଥିବା ଅବିଭକ୍ତ କଳାହାଣ୍ଡି (କଳାହାଣ୍ଡି ଓ ନୂଆପଡ଼ା) ଏବଂ ଅବିଭକ୍ତ ବଲାଙ୍ଗିର (ବଲାଙ୍ଗିର ଓ ସୁବର୍ଣ୍ଣପୁର) ଜିଲ୍ଳାର ସମସ୍ତ ପ୍ରକଳ୍ପ "ପଶ୍ଚିମ ଓଡ଼ିଶା ବିକାଶ ପରିଷଦ" କୁ ହସ୍ତାନ୍ତର କରାଯାଉ ।
"ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଅର୍ଥାତ କେବିକେ ପ୍ରକଳ୍ପରେ ଯଦି ବର୍ତମାନ କିଛି ପ୍ରକଳ୍ପ ଚାଲିଥିବ ତାହା ୨ ଭାଗରେ ବିଭକ୍ତ ହୋଇ ୪ ଟି ଜିଲ୍ଳା "ପଶ୍ଚିମ ଓଡ଼ିଶା ବିକାଶ ପରିଷଦ" ଓ ଆଉ ୪ ଟି "ଓଡ଼ିଶା ରାଜ୍ୟ ଯୋଜନା ବୋର୍ଡ଼ର ଦକ୍ଷିଣ ଓଡ଼ିଶା ସ୍ୱତନ୍ତ୍ର ବିକାଶ ପ୍ରକଳ୍ପ କାର୍ଯ୍ୟାଳୟ" ଅଧୀନକୁ ଆସିଯିବ ଓ ଏହି ସମସ୍ତ ଜିଲ୍ଳା ଓ ପଛୁଆ ଅଞ୍ଚଳର ବିକାଶକୁ ତ୍ୱରାନ୍ୱିତ କରାଯାଇ ପାରିବ ।
ସେହିଭଳି ଉତ୍ତର ଓଡ଼ିଶାର ଆଦିବାସୀ ବହୁଳ ଅଞ୍ଚଳ ମୟୂରଭଞ୍ଜ ଜିଲ୍ଳା, କେନ୍ଦୁଝର ଜିଲ୍ଳା, ବାଲେଶ୍ୱର ଜିଲ୍ଲାର କିଛି ପଛୁଆ ଆଦିବାସୀ ବହୁଳ ବ୍ଲକ, କେନ୍ଦୁଝର ଜିଲ୍ଲାର ସୀମା କୁ ଲାଗି ରହିଥିବା ବା ପାଖରେ ଥିବା ଅନୁଗୁଳ, ଢେଙ୍କାନାଳ ଓ ଯାଜପୁର ଜିଲ୍ଲାର କିଛି ପଛୁଆ ତଥା ଆଦିବାସୀ ବହୁଳ ଅଞ୍ଚଳ ବା ବ୍ଲକ ଗୁଡିକୁ ସାମିଲ କରି ଏହି ଅଞ୍ଚଳ ସମୂହ ମଧ୍ୟରୁ କୌଣସି ଏକ ସ୍ଥାନରେ "ଓଡ଼ିଶା ରାଜ୍ୟ ଯୋଜନା ବୋର୍ଡ଼ର ଉତ୍ତର ଓଡ଼ିଶା ସ୍ୱତନ୍ତ୍ର ବିକାଶ ପ୍ରକଳ୍ପ କାର୍ଯ୍ୟାଳୟ" ରହି ପ୍ରକଳ୍ପ ଆରମ୍ଭ ହେଉ ।
ମାତ୍ର ଏଥିପାଇଁ ସମ୍ପୂର୍ଣ ଦକ୍ଷ ଅଧିକାରୀ ନିଯୁକ୍ତି ସହ, ସମ୍ପୂର୍ଣ ସକ୍ରିୟ ପ୍ରଶାସନିକ ବ୍ୟବସ୍ଥା ପ୍ରସ୍ତୁତ କରିବା ସହ ମାନବ ସମ୍ବଳ ମାନଙ୍କୁ ରାଜଧାନୀରେ ନ ରଖାଯାଇ ସମ୍ପୃକ୍ତ ଅଞ୍ଚଳରେ ହିଁ ସ୍ଥାନିତ କରିବାକୁ ପଡ଼ିବ । ଏଥିରେ ନିଯୁକ୍ତ ବରିଷ୍ଠ ଅଧିକାରୀ ବା ପ୍ରଶାସକ ମାନଙ୍କୁ କୌଣସି ବି ଅତିରିକ୍ତ ଦାୟିତ୍ୱ ଦିଆଯିବ ଆଦୌ ଉଚିତ ନୁହେଁ ।
ଏହା ସହିତ ଓଡ଼ିଶା ରାଜ୍ୟ ଯୋଜନା ବୋର୍ଡ଼ କୁ ସମ୍ପୂର୍ଣ ଭାବେ ନୀତି ଆୟୋଗ ଢାଞ୍ଚାରେ ପୁନର୍ଗଠନ କରି, ପୂର୍ଣ୍ଣକାଳୀନ ଭାବେ କିଛି ବର୍ଷ ପାଇଁ ବିଭିନ୍ନ ବିଶେଷଜ୍ଞ ମାନଙ୍କୁ ନିଯୁକ୍ତି ଦେବାର ଆବଶ୍ୟକତା ରହିଛି ।
ଏହି ବିଶେଷଜ୍ଞମାନେ ସ୍ୱତନ୍ତ୍ର ଅଧିକାରୀ ଭାବେ କେବଳ ଏହିଠାରେ ହିଁ କାର୍ଯ୍ୟ କରିବା ଉଚିତ । କେବଳ କିଛି ବୈଠକରେ ମାତ୍ର କିଛି ସମୟ ପାଇଁ ଉପସ୍ଥିତ ରହିବାପାଇଁ ବିଶେଷଜ୍ଞ ନିଯୁକ୍ତ ହେବା ଉଚିତ ନୁହେଁ ।
ରାଜ୍ୟ ସରକାରଙ୍କର ଯୋଜନା ଓ ସଂଯୋଜନା ବିଭାଗରେ ବ୍ୟାପକ ଢାଞ୍ଚାଗତ ପରିବର୍ତ୍ତନ ଓ ସୁଦୃଢ଼ୀକରଣର ଏକ ନିଶ୍ଚିତ ଆବଶ୍ୟକତା ରହିଛି ।
ରାଜ୍ୟର ସାମଗ୍ରିକ ବିକାଶକୁ ଆଗକୁ ନେବାରେ କେବଳ କାର୍ଯ୍ୟାଳୟ ପ୍ରତିଷ୍ଠା, ଅଧିକାରୀ ଓ କର୍ମଚାରୀ ନିଯୁକ୍ତି ଓ କିଛି ଯୋଜନା ଓ ଅର୍ଥ ଘୋଷଣା ଓ ବ୍ୟୟ କେବଳ ନୁହେଁ ତାହା ସହିତ ସମସ୍ତ ଅଂଶୀଦାର ମାନଙ୍କର ପୂର୍ଣ୍ଣ ଆନ୍ତରିକତା, ଦୃଢ଼ ଇଛାଶକ୍ତି ଓ ପ୍ରତିଶୃତିବଦ୍ଧତା, ଦୁରଦୃଷ୍ଟି ସମ୍ପନ୍ନ ଯୋଜନା ଓ ଏଗୁଡିକର ତୃଣମୂଳ ସ୍ତରରେ ସଠିକ କାର୍ଯ୍ୟାନ୍ୱୟନ, ଉପଯୁକ୍ତ ପ୍ରକ୍ରିୟାରେ ସମୀକ୍ଷା ଓ ଆବଶ୍ୟକୀୟ ସମୟୋପଯୋଗୀ ପରିବର୍ତ୍ତନ ଲୋଡ଼ା ।
ଅଧ୍ୟକ୍ଷ, ସେଣ୍ଟର ଫର ପଲିସି ଗଭର୍ନାନ୍ସ ଏଣ୍ଡ ଆଡ଼ଭୋକେସି (ସି. ପି. ଜି. ଏ.)
ଭୁବନେଶ୍ୱର, ଏପ୍ରିଲ ୧୦(ଲୋକାଲ ୱାୟାର): ଓଡ଼ିଶାରେ କାରୋନାର ଦ୍ୱିତୀୟ ଲହରି ଆରମ୍ଭ ହୋଇଯାଇଥିଲା ବେଳେ ଏଥିରୁ ବର୍ତ୍ତିବା ଲାଗି ପ୍ରମୁଖ ଅସ୍ତ୍ର ହେଉଛି ମାସ୍କ ।
ଏହି ବାର୍ତ୍ତା ଦେଇ ଜନସାଧାରଣଙ୍କୁ ସମ୍ବୋଧିତ କରିଛନ୍ତି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ । ଏହାପରେ ସେ ନିଜ ସୋସିଆଲ୍ ମିଡିଆ ସାଇଡର ବିଭିନ୍ନ ଆକାଉଣ୍ଟର ମୁଖ୍ୟ ଫଟୋକୁ ବଦଳାଇଛନ୍ତି ।
ଟ୍ୱିଟର୍ ଏବଂ ଫେସବୁକରେ ସେ ନିଜ ମାସ୍କ ପିନ୍ଧା ଫଟୋ ଦେଇ ସଚେତନତା ବାଣ୍ଟିଛନ୍ତି । ସମ୍ବୋଧନ କରିବା ପରେ ସେ ଏହି ଫଟୋ ବଦଳାଇଛନ୍ତି ।
ତାଙ୍କର କହିବା କଥା, ମାସ୍କ ବ୍ୟବହାର କରନ୍ତୁ, ଲକଡାଉନକୁ ଏଡ଼ାନ୍ତୁ । ଶତ ପ୍ରତିଶତ ମାସ୍କ ବ୍ୟବହାର, ନିଶ୍ଚୟ କମିବ କରୋନା ହାର । ସମସ୍ତେ ସର୍ବଦା ଠିକ୍ ଭାବରେ ମାସ୍କ ପିନ୍ଧିବା ।
ବାରମ୍ବାର ସାବୁନରେ ହାତ ଧୋଇବା । ଟିକା ନେବା ପରେ ମଧ୍ୟ ଶାରୀରିକ ଦୂରତା ରଖିବା । ଜନଗହଳି ସ୍ଥାନରୁ ନିଜକୁ ଦୂରେଇ ରହିବା ।
ଏଥିସହିତ ଯୋଗ୍ୟ ବ୍ୟକ୍ତି କରୋନା ଟିକା ନିଶ୍ଚୟ ନିଅନ୍ତୁ ବୋଲି ସେ ଅନୁରୋଧ କରିଛନ୍ତି ।
ଏସବୁ ବାଦ୍ ଅଧିକ ବିବରଣୀ ପାଇଁ ସ୍ୱାସ୍ଥ୍ୟ ସହାୟତା ନଂ-୧୦୪ରେ ଯୋଗାଯୋଗ କରନ୍ତୁ ବୋଲି ମୁଖ୍ୟମନ୍ତ୍ରୀ କହିଛନ୍ତି ।
ଜଗତସିଂହପୁର, ଅକ୍ଟୋବର ୭ (ଲୋକାଲ ୱାୟାର): ତିର୍ତ୍ତୋଲ ବିଧାନସଭା ନିର୍ବାଚନମଣ୍ଡଳୀରେ ବିଜେଡିରେ ଅସନ୍ତୋଷ ବଢିବାରେ ଲାଗିଛି ।
ରାଜ୍ୟସ୍ତରୀୟ ନେତାମାନେ ପଞ୍ଚାୟତ ଓ ବ୍ଲକ ସ୍ତରର ନେତାଙ୍କ ଅଜାଣତରେ କଂଗ୍ରେସ ନେତାଙ୍କୁ ଦଳରେ ସାମିଲ କରୁଥିବାରୁ ବିବାଦ ବଢ଼ିବାରେ ଲାଗିଛି ।
ସୋମବାର ପୂର୍ବତନ କଂଗ୍ରେସ ନେତା ଦେବେନ୍ଦ୍ର ମଲ୍ଲିକ, ପୂର୍ବତନ ଜିଲ୍ଲା ପରିଷଦ ସଦସ୍ୟ କୃଷ୍ଣ ମଲ୍ଲିକ ଓ ତାଙ୍କର ୮ ସମର୍ଥକ ବିଜେଡିରେ ଯୋଗ ଦେଇଥିଲେ ।
ହେଲେ ଏ ନେଇ ପଞ୍ଚାୟତ ଓ ବ୍ଲକ ସ୍ତରର ନେତାଙ୍କୁ କୌଣସି ସୂଚନା ଦିଆ ଯାଇନଥିଲା । ଏହି ନିଷ୍ପତିର କଡ଼ା ବିରୋଧ କରିଛନ୍ତି ତୁଳଙ୍ଗ ପଞ୍ଚାୟତର ବିଜେଡି ନେତାମାନେ ।
ଉପନିର୍ବାଚନ ପରିପ୍ରେକ୍ଷୀରେ ତୁଳଙ୍ଗ, ଇବ୍ରିସିଂ ଓ ଗରାମ ପଞ୍ଚାୟତର କର୍ମୀଙ୍କ ମଧ୍ୟରେ ସମନ୍ୱୟ ଦାୟିତ୍ୱରେ ଥିବା ବିଧାୟିକା ସ୍ନେହାଙ୍ଗିନୀ ଛୁରିଆଙ୍କ ନିକଟରେ ସେମାନେ ଏହି ନିଷ୍ପତ୍ତିକୁ ବିରୋଧ କରିଛନ୍ତି ।
ବିଧାୟିକା ଛୁରିଆଙ୍କ ଦ୍ୱାରା ଆୟୋଜିତ ବୈଠକରେ ପୂର୍ବତନ ବିଧାୟକ ବିଷ୍ଣୁ ଦାସଙ୍କ ସମର୍ଥକମାନଙ୍କୁ ଡକା ଯାଇଥିଲେ ମଧ୍ୟ ସାଂସଦ ରାଜଶ୍ରୀ ମଲ୍ଲିକଙ୍କ ସମର୍ଥକମାନଙ୍କୁ ବୈଠକକୁ ଡକା ଯାଇନଥିଲା ।
ଏପରିକି ବ୍ଲକ ବିଜେଡି ସଭାପତି ଗଙ୍ଗାଧର ବିଶ୍ୱାଳଙ୍କୁ ବୈଠକକୁ ଡକା ଯାଇନଥିଲା ।
କଂଗ୍ରେସ ନେତା କୃଷ୍ଣଚନ୍ଦ୍ର ମଲ୍ଲିକଙ୍କୁ ଦଳରେ ସାମିଲ କରାଯାଇଥିବାରୁ ତୁଳଙ୍ଗ ପଞ୍ଚାୟତ ବିଜେଡି ନେତା ଓ କର୍ମୀ ବେଶ ସମାଲୋଚନା କରିଥିଲେ ।
ପୂର୍ବତନ ଉପମୁଖ୍ୟମନ୍ତ୍ରୀ ବସନ୍ତ ବିଶ୍ୱାଳ, ପୂର୍ବତନ ବିଧାୟକ ଚିରଞ୍ଜିବୀ ବିଶ୍ୱାଳ ଓ ପୂର୍ବତନ ସାଂସଦ ରଞ୍ଜୀବ ବିଶ୍ୱାଳଙ୍କ ସମର୍ଥକ ଭାବେ ପରିଚିତ କଂଗ୍ରେସ ନେତା କୃଷ୍ଣଚନ୍ଦ୍ର ମଲ୍ଲିକ ବିଜେଡି ନେତା ଓ କର୍ମୀଙ୍କ ବିରୋଧରେ ମିଛ ମାଲି ମକଦ୍ଦମାରେ ଜଡ଼ିତ କରି ଅନେକ ହଇରାଣ ହରକତ କରିଥିଲେ ।
ମିଛ ମକଦ୍ଦମା ଲଢ଼ି ପଞ୍ଚାୟତର ବିଜେଡି ନେତା ଓ କର୍ମୀମାନେ ସର୍ବସ୍ୱ ହରାଇଥିବା ବେଳେ ସେପରି ଜଣେ ନେତାଙ୍କୁ ଦଳରେ ସାମିଲ କରାଯିବାକୁ ତୀବ୍ର ବିରୋଧ କରିଛନ୍ତି ତୁଳଙ୍ଗ ଞ୍ଚାୟତର ବିଜେଡି ନେତା ସୁକାନ୍ତ ମହାନ୍ତି, ନରେଶ ସ୍ୱାଇଁ ଓ ଅନ୍ୟ ନେତାମାନେ ।
ଜଗତସିଂହପୁର, ଅକ୍ଟୋବର ୭(ଲୋକାଲ ୱାୟାର) ତିର୍ତ୍ତୋଲରେ ବିଜେପି କାର୍ଯ୍ୟାଳୟର ଉଦଘାଟନୀ ଅବସରରେ ଏହାର ଦୁଇ ଗୋଷ୍ଠୀ ମଧ୍ୟରେ ଦଳୀୟ କନ୍ଦଳ ସାମ୍ନାକୁ ଆସିଛି ।
ବିଜେପିର ପୂର୍ବତନ ବିଧାୟକ ରମାକାନ୍ତ ଭୋଇଙ୍କୁ ଅଣଦେଖା କରିବା ଅଭିଯୋଗରେ ଏହି ଗୋଷ୍ଠୀ କନ୍ଦଳ ଦେଖାଦେଇଛି ।
ମିଳିଥିବା ସୂଚନା ଅନୁସାରେ ବୁଧବାର ତିର୍ତ୍ତୋଲଠାରେ ବିଜେପି ଏହାର ଦଳୀୟ କାର୍ଯ୍ୟାଳୟର ଉଦଘାଟନ କରିଛି ।
ଏଥିପାଇଁ ରାଜ୍ୟସ୍ତରୀୟ ନେତାମାନେ ସାରଳା ମଣ୍ଡଳ ଓ ରୂପକ ଖୁଣ୍ଟିଆଙ୍କୁ ବୈଠକ ଆୟୋଜନ ପାଇଁ ଦାୟିତ୍ୱ ଦେଇଥିଲେ ।
ଅପରପକ୍ଷେ ତିର୍ତ୍ତୋଲ ମଣ୍ଡଳ ସଭାପତି ପ୍ରମୋଦ ପ୍ରଧାନଙ୍କୁ ଅଣଦେଖା କରି ଅନ୍ୟ ବ୍ୟକ୍ତି ବିଶେଷଙ୍କୁ ଏହି କାର୍ଯ୍ୟକ୍ରମ ଆୟୋଜନର ଦାୟିତ୍ୱ ଦିଆଯାଇଥିବାରୁ ତିର୍ତ୍ତୋଲ ନିର୍ବାଚନମଣ୍ଡଳୀରେ ଦୁଇ ଗୋଷ୍ଠୀ ଭିତରେ ପାତର ଅନ୍ତର ଦେଖାଦେଇଥିଲା ।
ଦଳୀୟ କାର୍ଯ୍ୟାଳୟ ଉଦଘାଟନୀ ଉତ୍ସବରେ ଅତିଥି ଭାବେ ବିଜେପି ରାଜ୍ୟ ସାଧାରଣ ସମ୍ପାଦକ ଭୃଗୁ ବକ୍ସିପାତ୍ର, ଜିଲ୍ଲା ପ୍ରଭାରୀ ସାରଦା ପ୍ରଧାନ, ବିଜେପି ନେତା ଦିଲ୍ଲୀପ କୁମାର ମଲ୍ଲିକ, ଜିଲ୍ଲା ବିଜେପି ସଭାପତି ସତ୍ୟବ୍ରତ ମହାପାତ୍ର ପ୍ରମୁଖ ଯୋଗ ଦେଇଥିଲେ ।
ଏହି ଅବସରରେ ବିଜେଡି ଛାଡିଥିବା ବିଭିନ୍ନ ପଞ୍ଚାୟତର ୮୦ରୁ ଅଧିକ କର୍ମୀ ବିଜେପିରେ ଯୋଗ ଦେଇଥିଲେ ।
ଦଳୀୟ କାର୍ଯ୍ୟାଳୟରେ ଉଦଘାଟନୀ ଉତ୍ସବ ଚାଲିଥିବା ବେଳେ ଗତ ଥରର ବିଜେପି ବିଧାୟକ ପ୍ରାର୍ଥୀ ରମାକାନ୍ତ ଭୋଇଙ୍କ ସମର୍ଥକମାନେ ବିକ୍ଷୋଭ ପ୍ରଦର୍ଶନ କରିବା ସହ ସ୍ଳୋଗାନ୍ ଦେଇଥିଲେ ।
ସେମାନେ ପ୍ରଭାରୀ ବିରୋଧୀ ସ୍ଳୋଗାନ୍ ଦେବା ସହ ବିଜେପି ବଞ୍ଚାଅ ବୋଲି କହିଥିଲେ । ସଭାରେ ସେମାନେ ପ୍ରଭାରୀ ଓ ଅନ୍ୟ ଉପସ୍ଥିତ ଅତିଥିମାନଙ୍କୁ ଅପମାନିତ କରିଥିଲେ ।
ଅପରପକ୍ଷରେ ପ୍ରଭାରୀଙ୍କ ସମର୍ଥକମାନେ ଏହାକୁ ବିରୋଧ କରିଥିଲେ । ଫଳରେ ବିଜେପିର ଦୁଇଗୋଷ୍ଠୀ ମୁହାଁମୁହିଁ ହେବା ଭଳି ପରିସ୍ଥିତି ସୃଷ୍ଟି ହୋଇଥିଲା ।
କିଛି ସମୟ ପାଇଁ ଦଳୀୟ କାର୍ଯ୍ୟାଳୟ ଉଦଘାଟନ ଓ ନୂଆ କର୍ମୀଙ୍କ ବିଜେପିରେ ଯୋଗଦାନରେ ବାଧା ସୃଷ୍ଟି ହୋଇଥିଲା ।
ଏ ବାବଦରେ ତିର୍ତ୍ତୋଲ ଯୁବମୋର୍ଚ୍ଚା ସଭାପତି ସୁଦୀପ୍ତ ନାଥ କହିଛନ୍ତି ଜିଲ୍ଲାରେ ଦଳୀୟ କାର୍ଯ୍ୟାଳୟ ପାଇଁ ଉତ୍ସବ ଆୟୋଜନ ହେବାକୁ ଥିବା ବେଳେ ଏହାକୁ ଭୋଇ ସମର୍ଥକମାନେ ବିରୋଧ କରିଥିଲେ ।
ତିର୍ତ୍ତୋଲ ନିର୍ବାଚନମଣ୍ଡଳୀରୁ ଭୋଇଙ୍କୁ ବିଜେପି ଟିକେଟ ଦେବାକୁ ମନା କରିବାରୁ ସେ ଗତକାଲି ଦଳରୁ ଇସ୍ତଫା ଦେଇଥିଲେ ।
ଭୋଇ ତିର୍ତ୍ତୋଲରେ ବିଜେପିକୁ ସଙ୍ଗଠିତ କରିବା ପାଇଁ ପୂର୍ବରୁ ଅନେକ କାର୍ଯ୍ୟ କରିଛନ୍ତି । ୨୦୦୯ରେ ବିଜେପି ତିର୍ତ୍ତୋଲରୁ ୪୫୧୪ ଭୋଟ ପାଇଥିବା ବେଳେ ଏହା ମାତ୍ର ୩.୨୨ ପ୍ରତିଶତ ଥିଲା ।
ମାତ୍ର ୨୦୧୪ରେ ବିଜେପି ନେତା ଭୋଇ ପ୍ରଥମ ଥର ପାଇଁ ନିର୍ବାଚନ ଲଢ଼ିଥିଲେ ଓ ଦଳ ସେ ସମୟରେ ୧୪ ହଜାର ୫୧୬ ଭୋଟ ପାଇଥିଲା । ଯାହାକି ସମୁଦାୟ ଭୋଟର ୯.୦୧ ପ୍ରତିଶତ ।
ଏହାପରେ ଭୋଇ ୨୦୧୯ରେ ତିର୍ତ୍ତୋଲ ବିଧାନସଭା ଆସନରୁ ପ୍ରତିଦ୍ୱନ୍ଦ୍ୱିତା କରିଥିଲେ । ଯେଉଁଥିରେ ସେ ୫୩ ହଜାର ୫୮୧ ଭୋଟ ପାଇଥିଲେ ।
ମାତ୍ର ଏବେ ଦଳ ତାଙ୍କୁ ଅବହେଳା ଓ ଅଣଦେଖା କରୁଛି । ଏଥିପାଇଁ ଭୋଇଙ୍କ ସମର୍ଥକମାନେ ବିଜେପିର ଏହି କାର୍ଯ୍ୟକୁ ବିରୋଧ କରିଛନ୍ତି ।
ଏ ବାବଦରେ ଜିଲ୍ଲା ସଭାପତି ସତ୍ୟବ୍ରତ ମହାପାତ୍ର କହିଛନ୍ତି ଭୋଇଙ୍କୁ ଅଣଦେଖା କରିବାର ପ୍ରଶ୍ନ ଉଠୁନି ।
ବରଂ ଆସନ୍ତା ନିର୍ବାଚନ ପାଇଁ ଭୋଇଙ୍କ ସହ ଅନ୍ୟ ଦୁଇ ପ୍ରାର୍ଥୀଙ୍କ ନାମ ଦଳୀୟ ଟିକେଟ୍ ପାଇଁ ଆମେ ଦିଲ୍ଲୀ ସ୍ଥିତ କାର୍ଯ୍ୟାଳୟକୁ ପଠାଇଛୁ ।
ଆଜିର ଏହି ଘଟଣାର ତଦନ୍ତ ପାଇଁ ଏକ ସ୍ୱତନ୍ତ୍ର ତଦନ୍ତକାରୀ ଦଳ ଗଠନ କରାଯାଇଛି । ଘଟଣାର ଅନୁସନ୍ଧାନ କରି ଏହି ଦଳ ଏ ସମ୍ପର୍କିତ ରିପୋର୍ଟ ଖୁବ୍ ଶୀଘ୍ର ରାଜ୍ୟ ବିଜେପି ନେତାଙ୍କୁ ପ୍ରଦାନ କରିବ ।
ଆଜିର କାର୍ଯ୍ୟକ୍ରମରେ ପାଖାପାଖି ୮୦ ଜଣ ବିଜେଡି କର୍ମୀ ବିଜେପିରେ ଯୋଗ ଦେଇଛନ୍ତି । ଖୁବ୍ ଶୀଘ୍ର ରଘୁନାଥପୁର ଓ ବିରିଡିରେ ଦଳୀୟ କାର୍ଯ୍ୟାଳୟ ଖୋଲାଯିବାକୁ ଯୋଜନା କରାଯାଉଛି ।
ସବୁଠାରୁ ଗୁରୁତ୍ୱପୂର୍ଣ୍ଣ କଥା ଆଜିର ଘଟଣା ବିଜେପି ଭିତରେ ଥିବା ଆଭ୍ୟନ୍ତରୀଣ କନ୍ଦଳକୁ ପଦାରେ ପକାଇଛି ।
ଏହି ଘଟଣାକୁ ବିରୋଧ କରି ଅନେକ ଓ ବିଜେପିର ମନମୁଖୀ କାର୍ଯ୍ୟକୁ ପ୍ରତିବାଦ କରି ଅନେକ ଦଳୀୟ କର୍ମୀ ଓ ନେତା ଦଳ ଛାଡ଼ିବାକୁ ନିଷ୍ପତ୍ତି ନେଇଥିବା ଜଣାଯାଇଛି ।
ଜଗତସିଂହପୁର, ଅକ୍ଟୋବର ୪ (ଲୋକାଲ ୱାୟାର): ତିର୍ତ୍ତୋଲ ନିର୍ବାଚନମଣ୍ଡଳୀରେ କଂଗ୍ରେସ ଦଳର ସମସ୍ୟା ବଢ଼ିବାରେ ଲାଗିଛି ।
ଗତ ମାସରେ ପୂର୍ବତନ ବିଧାୟକ କୈଳାଶ ମଲ୍ଲିକଙ୍କ ସମେତ ୨୦ ନେତା ଦଳରୁ ଇସ୍ତଫା ଦେବା ପରେ ରାଜ୍ୟ କଂଗ୍ରେସ ଅନୁସୂଚିତ ଜାତି ସେଲର ଆବାହକ ଦେବେନ୍ଦ୍ର ମଲ୍ଲିକ ଓ କଂଗ୍ରେସ ନେତା କୃଷ୍ଣ ମଲ୍ଲିକ ଦଳର ପ୍ରାଥମିକ ସଦସ୍ୟ ପଦରୁ ଇସ୍ତଫା ଦେଇଛନ୍ତି ।
ପିସିସି ସଭାପତି ନିରଞ୍ଜନ ପଟ୍ଟନାୟକଙ୍କ ପାଖକୁ ସେମାନେ ଇସ୍ତଫାପତ୍ର ପଠାଇଛନ୍ତି ।
୩୦ ବର୍ଷ ଧରି ଦଳ ପାଇଁ କାମ କରୁଥିଲେ ବି ଅନୁସୂଚିତ ବର୍ଗଙ୍କ ପାଇଁ ସଂରକ୍ଷିତ ତିର୍ତ୍ତୋଲ ଆସନରୁ ତାଙ୍କୁ ବିଧାୟକ ପ୍ରାର୍ଥୀ ଭାବେ ଚୟନ କରା ଯାଉନାହିଁ ।
ଅଣକଂଗ୍ରେସ ନେତାଙ୍କୁ ଦଳ ଟିକେଟ ଦେଉଥିବା ବେଳେ ନିଷ୍ଠାପର କର୍ମୀଙ୍କୁ ଦଳରେ ଅବହେଳା କରାଯାଉଛି ବୋଲି ଦେବେନ୍ଦ୍ର ନିଜ ଇସ୍ତଫାପତ୍ରରେ ଉଲ୍ଲେଖ କରିଛନ୍ତି । ବିଜେଡିରେ ଯୋଗ ଦେଇ ସେ ଅନୁସୂଚିତ ସଂପ୍ରଦାୟର ସେବା କରିବେ ବୋଲି କହିଛନ୍ତି ।
ସେହିପରି ତୁଳଙ୍ଗ ପଂଚାୟତର କୃଷ୍ଣ ମଲ୍ଲିକ ମଧ୍ୟ ଦଳ ବିରୋଧରେ ସମାନ ଅଭିଯୋଗ ଆଣିଛନ୍ତି ।
ଗତ ମାସରେ ପୂର୍ବତନ ବିଧାୟକ କୈଳାଶ ମଲ୍ଲିକ, ପୂର୍ବତନ ତିର୍ତ୍ତୋଲ ପଞ୍ଚାୟତ ସମିତି ଅଧ୍ୟକ୍ଷ ପ୍ରଦୀପ୍ତ ନାୟକ, ରାଜକିଶୋର ବେହେରା ଓ ଅନ୍ୟ ୧୭ କଂଗ୍ରେସ ନେତା ଅବହେଳା ପ୍ରଦର୍ଶନ ଅଭିଯୋଗ କରି ଇସ୍ତଫା ଦେଇ ବିଜେପିରେ ସାମିଲ ହୋଇଥିଲେ ।
କଂଗ୍ରେସ ନେତାମାନଙ୍କ ଇସ୍ତଫା ଯୋଗୁଁ ତିର୍ତ୍ତୋଲ ନିର୍ବାଚନ ମଣ୍ଡଳୀରେ ଦଳର ସ୍ଥିତି ଦୁର୍ବଳ ହୋଇଛି । ଉପନିର୍ବାଚନ ଆଉ ଦିନ କେଇଟା ବାକି ଥିବା ବେଳେ ସଂଗଠନ ମଜବୁତ କରିବା କଂଗ୍ରେସ ପାଇଁ ଆହ୍ୱାନ ପାଲଟିଛି ।
ଦେବେନ୍ଦ୍ର ମଲ୍ଲିକ ତିର୍ତ୍ତୋଲ ଉପନିର୍ବାଚନରେ ଦଳୀୟ ଟିକେଟ ଆଶାୟୀ ଥିଲେ । ହେଲେ କଂଗ୍ରେସ ପୁରୁଖା ନେତାଙ୍କୁ ଅବହେଳା କରି ନୂତନ ଭାବେ ଦଳରେ ଯୋଗ ଦେଇଥିବା ହିଂମାଶୁ ମଲ୍ଲିକଙ୍କୁ ବିଧାୟକ ପ୍ରାର୍ଥୀ କରିଛି ।
ବ୍ୟକ୍ତିଗତ ସ୍ୱାର୍ଥ ହାସଲ ପାଇଁ ଏହି ନେତାମାନେ କଂଗ୍ରେସ ଛାଡିଛନ୍ତି । ଏହାର କୌଣସି ପ୍ରଭାବ ଦଳ ଉପରେ ପଡ଼ିବ ନାହିଁ । ଉପନିର୍ବାଚନରେ ଟିକେଟ ପାଇଁ ରାଜକିଶୋର ବେହେରା ଆବେଦନ କରିନଥିଲେ ।
ସେହିପରି ମଲ୍ଲିକଙ୍କ ଜିତିବା ସମ୍ଭାବନା କମ ଥିବାରୁ ଦଳ ଜଣେ ଯୁବ ନେତାଙ୍କୁ ପ୍ରାର୍ଥୀ କରିଛି । କାହାକୁ ଅବହେଳା କରିବାର ପ୍ରଶ୍ନ ଉଠୁନାହିଁ ବୋଲି ଜିଲ୍ଲା କଂଗ୍ରେସ ସଭାପତି ନଟବର ବାରିକ କହିଛନ୍ତି ।
ଦଳରେ ଥିବା ଅନ୍ୟ ଆଶାୟୀ ପ୍ରାର୍ଥୀମାନେ ମଧ୍ୟ ନିଜକୁ ଉପେକ୍ଷିତ ମନେ କରୁଛନ୍ତି । କିଛି ଆଶାୟୀ ଦଳ ଛାଡ଼ିଥିବା ବେଳେ ଆଉ କେତେକ ନିର୍ବାଚନ ପ୍ରଚାରରୁ ନିଜକୁ ଦୂରେଇ ରଖିଛନ୍ତି ।
ସ୍ଥାନୀୟ କଂଗ୍ରେସ ନେତାମାନେ ବିଧାୟକ ପ୍ରାର୍ଥୀ ଚୟନକୁ ନେଇ ଅସନ୍ତୁଷ୍ଟ ହୋଇଥିବାରୁ ବିଜେପି ଓ ବିଜେଡି ଦଳ ସେମାନଙ୍କୁ ଦଳରେ ସାମିଲ କରିବାକୁ ଉଦ୍ୟମ ଜାରି ରଖିଛନ୍ତି ।
ଭୁବନେଶ୍ୱର, ସେପ୍ଟେମ୍ବର ୨୭(ଲୋକାଲ ୱାୟାର): ଚାନ୍ଦବାଲି ବିଧାୟକ ଡ. ବ୍ୟୋମକେଶ ରାୟ ଯୁବ ବିଜେଡି ସଭାପତି ଏବଂ ବାଙ୍କୀ ବିଧାୟକ ଦେବୀରଞ୍ଜନ ତ୍ରିପାଠୀ ଛାତ୍ର ବିଜେଡିର ସଭାପତି ଭାବେ ନିଯୁକ୍ତ ହୋଇଥିବା ବିଜୁ ଜନତା ଦଳ (ବିଜେଡି) ପକ୍ଷରୁ ରବିବାର କୁହାଯାଇଛି ।
ଉଭୟ ନେତାଙ୍କ ନିଯୁକ୍ତିକୁ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଅନୁମୋଦନ ଦେଇଥିବା ଦଳର ମିଡିଆ ବ୍ୟାପାର ସାଧାରଣ ସମ୍ପାଦକ ମାନସ ମଙ୍ଗରାଜ ବିଜ୍ଞପ୍ତି ମାଧ୍ୟମରେ କହିଛନ୍ତି ।
ଭୁବନେଶ୍ୱର, ସେପ୍ଟେମ୍ବର ୧୬(ଲୋକାଲ ୱାୟାର): ନିକଟରେ ରାଜ୍ୟରେ ଲଘୁଚାପଜନିତ ବନ୍ୟା ଯୋଗୁ ହୋଇଥିବା କ୍ଷୟକ୍ଷତିର ଅନୁଧ୍ୟାନ ପାଇଁ ଆଜି କେନ୍ଦ୍ରୀୟ ଟିମ୍ ଆସିବେ ବୋଲି ସ୍ୱତନ୍ତ୍ର ରିଲିଫ କମିଶନରଙ୍କ କାର୍ଯ୍ୟାଳୟର ଜଣେ ବରିଷ୍ଠ ଅଧିକାରୀ ବୁଧବାର କହିଛନ୍ତି ।
କେନ୍ଦ୍ର ସ୍ୱରାଷ୍ଟ୍ର ବିଭାଗର ଯୁଗ୍ମ ସଚିବ ପ୍ରବୀଣ ବଶିଷ୍ଠ ନେତୃତ୍ୱରେ ଏହି ଟିମ୍ ଆସୁଛନ୍ତି । ଟିମ୍ ରେ କୃଷି, ଜଳସମ୍ପଦ, ସଡ଼କ ପରିବହନ ଓ ରାଜପଥ, ଗ୍ରାମ୍ୟ ଉନ୍ନୟନ ଏବଂ ଅର୍ଥ ମନ୍ତ୍ରାଳୟର ଅଧିକାରୀମାନେ ସାମିଲ ଅଛନ୍ତି ।
ଟିମ୍ ର ସଦସ୍ୟମାନେ ଦୁଇଟି ଭାଗରେ ୧୬ ଓ ୧୭ ତାରିଖ ଦୁଇ ଦିନ ଯାଜପୁର, ଭଦ୍ରକ, କେନ୍ଦ୍ରାପଡ଼ା ଓ ପୁରୀ ଜିଲ୍ଲାର ବନ୍ୟା ପ୍ରଭାବିତ ଅଞ୍ଚଳ ଗସ୍ତ କରିବେ ।
୧୭ ତାରିଖ ଅପରାହ୍ଣରେ ଟିମ୍ ର ସଦସ୍ୟମାନେ ଲୋକସେବା ଭବନରେ ମୁଖ୍ୟ ଶାସନ ସଚିବ ଅସିତ କୁମାର ତ୍ରିପାଠୀଙ୍କ ସହ ଏକ ବୈଠକରେ ଆଲୋଚନା କରିବେ ।
ଏହି ଅବସରରେ ରାଜ୍ୟ ସରକାରଙ୍କ ପକ୍ଷରୁ ବିଭିନ୍ନ ବିଭାଗର ଅଧିକାରୀମାନେ କେନ୍ଦ୍ରୀୟ ଟିମକୁ ବନ୍ୟା କ୍ଷୟକ୍ଷତି ବାବଦରେ ଅବଗତ କରାଇବେ । ପରେ ଟିମ୍ ଦିଲ୍ଲୀ ପ୍ରତ୍ୟାବର୍ତ୍ତନ କରିବେ ।
ଭୁବନେଶ୍ୱର, ସେପ୍ଟେମ୍ବର ୪(ଲୋକାଲ ୱାୟାର): ଆସନ୍ତା ନଭେମ୍ବର ୨୯ ତାରିଖ ପୁର୍ବରୁ ଦେଶରେ କେତେକ ବିଧାନସଭା ଓ ଲୋକସଭା ଆସନରେ ଉପନିର୍ବାଚନ ହେବ ବୋଲି ଶୁକ୍ରବାର ନିର୍ବାଚନ କମିଶନ କହିଥିବାରୁ ଓଡ଼ିଶାର ବାଲେଶ୍ୱର ସଦର ଓ ତିର୍ତ୍ତୋଲ ବିଧାନସଭା ଆସନର ଉପନିର୍ବାଚନ ମଧ୍ୟ ଏହି ଅବଧିରେ ଶେଷ ହେବ ବୋଲି ସ୍ପଷ୍ଟ ହୋଇଯାଇଛି ।
ବିଭିନ୍ନ ରାଜନୈତିକ ଦଳ ସହ ଆଲୋଚନା ପରେ ନିର୍ବାଚନ କମିଶନ ଘୋଷଣା କରିଥିବା ନିଷ୍ପତ୍ତି ଅନୁସାରେ, ନଭେମ୍ବର ୨୯ତାରିଖ ପୂର୍ବରୁ ବିହାର ବିଧାନସଭା ଭୋଟ ସହ ବିଭିନ୍ନ ରାଜ୍ୟରେ ଗୋଟିଏ ଲୋକସଭା ଆସନ ଓ ୬୪ଟି ବିଧାନସଭା ଆସନରେ ଉପନିର୍ବାଚନ ଅନୁଷ୍ଠିତ ହେବ ।
ତେଣୁ ଓଡ଼ିଶାରେ ଏବେ ପ୍ରତିନିଧିଶୂନ୍ୟ ଥିବା ଦୁଇଟି ଆସନରେ ମଧ୍ୟ ଭୋଟ ହେବ ।
ଉଲ୍ଲେଖଯୋଗ୍ୟ, ବିଜେପି ବିଧାୟକ ମଦନ ମୋହନ ଦତ୍ତ ଓ ବିଜେଡି ବିଧାୟକ ବିଷ୍ଣୁ ଦାସଙ୍କ ପରଲୋକ ପରେ ବାଲେଶ୍ୱର ସଦର ଓ ତିର୍ତ୍ତୋଲ ଆସନ ଏବେ ଫାଙ୍କା ପଡ଼ିଛି ।
ଭୁବନେଶ୍ୱର, ଅଗଷ୍ଟ ୨୦(ଲୋକାଲ ୱାୟାର): ବିଜୁ ଜନତା ଦଳ (ବିଜେଡି) ସୁପ୍ରିମୋ ତଥା ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଗୁରୁବାର ସଙ୍ଗଠନରେ ୪୫ ଜଣ ସମ୍ପାଦକଙ୍କୁ ନିଯୁକ୍ତି ଦେବା ସହ ସେମାନଙ୍କ ମଧ୍ୟରେ ଦାୟିତ୍ୱ ବଣ୍ଟନ କରିଥିବା ଦଳର ବିଜ୍ଞପ୍ତିରୁ ପ୍ରକାଶ ।
ବିଜ୍ଞପ୍ତି ଅନୁସାରେ ସମ୍ପାଦକ ଭାବେ ନିଯୁକ୍ତି ପାଇଥିବା କିଶୋର ଚନ୍ଦ୍ର ତରେଇ ଓ ସଂଘମିତ୍ରା ଦଳେଇଙ୍କୁ ଏସସି ସଶକ୍ତିକରଣ ବିଭାଗ ଦାୟିିତ୍ୱ ଦିଆଯାଇଛି ।
ଅନୁଭବ ପଟ୍ଟନାୟକ, କେ. ଶାନ୍ତି ଓ ବିଷ୍ଣୁପ୍ରିୟା ଦାସଙ୍କୁ ମହିଳା ସଶକ୍ତିକରଣ, ଅମରେଶ ପତ୍ରୀ ଓ ରଣଜିତ ମହାପାତ୍ରଙ୍କୁ ଯୁବ ବ୍ୟାପାର, ଅମରଜିତ ସେନାପତି, ମନ୍ଦାକିନୀ କର ଓ ବିଶ୍ୱଜିତ ସାମନ୍ତରାୟଙ୍କୁ ଛାତ୍ର ବ୍ୟାପାର, ଚିନ୍ମୟ ସାହୁ, ଅମରେଶ ଜେନା, ସୌଭାଗ୍ୟ ନାୟକ, ସୁବ୍ରମଣ୍ୟମ ମହାନ୍ତି, ସୁବାଷ ମହାରଣା ଏବଂ ଶୈଲେଶ ଦାନୀଙ୍କୁ ସଶକ୍ତ ଓଡ଼ିଶା, ରବିନାରାୟଣ ନନ୍ଦ, ସଂଗ୍ରାମ କେଶରୀ ପାଇକରାୟ, ଶଶୀ ସାହୁ, ପ୍ରୟାସକାନ୍ତି ସାମଲ ଓ ମାରୁତ ପାଲୋଙ୍କୁ କଳା, ସଂସ୍କୃତି ଓ ମାନବସମ୍ବଳ ବିଭାଗ ଦିଆଯାଇଛି ।
ସେକ୍ ନିଜାମୁଦ୍ଦିନ ଓ ଡବ୍ଲୁ ସକିଲଙ୍କୁ ସଂଖ୍ୟାଲଘୁ ବ୍ୟାପାର, ଭୁବନେଶ୍ୱର କିଷାନ, ଭାରତୀ ସିଂ ଏବଂ କୃଷ୍ଣ ଚନ୍ଦ୍ର ଦାସଙ୍କୁ ଆଦିବାସୀ ସଶକ୍ତିକରଣ ଓ ସଂଖ୍ୟାଲଘୁ ବ୍ୟାପାର, ସୁବାଷ ପାତ୍ର, ଦୁର୍ଗା ସାମନ୍ତରାୟ, ଅଜୟ ନାୟକ, ଶିଶିର ପରିଜା ଏବଂ ମୀରା ପରିଡ଼ାଙ୍କୁ ଓଡ଼ିଶା ମୋ ପରିବାର, ପୁଷ୍ପେନ୍ଦ୍ର ସିଂଦେଓ, ସରୋଜ କର୍ଣ୍ଣ, ଟି ପ୍ରସାଦ ରାଓ ଦୋରା ଏବଂ ଜଗଦୀଶ ପାତ୍ରଙ୍କୁ ସାମାଜିକ କଲ୍ୟାଣ, ସ୍ୱାଧୀନ ନାୟକ, କୁନାବିହାରୀ ଦାସ, ସନ୍ତୋଷ ପଟ୍ଟନାୟକ, ହର୍ଷବର୍ଦ୍ଧନ ସିଂଦେଓ ଏବଂ ରଣଜିତ ସାହୁଙ୍କୁ ଆଞ୍ଚଳିକ ବିକାଶ ବିଭାଗ ଦିଆଯାଇଛି ।
ଉତ୍ତର ପାତ୍ର, ତପନ ଦାସ, କୃଷ୍ଣ ପଣ୍ଡା, ତ୍ରିନାଥ ଗୋଏଲ ଏବଂ ଚନ୍ଦ୍ରକାନ୍ତ ସାମଲଙ୍କୁ ପରିବେଶ ବିଭାଗର ଦାୟିତ୍ୱ ଦିଆଯାଇଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
କଠିନ ପରିସ୍ଥିତିମଧ୍ୟରେ ଏହି ଝିଅମାନଙ୍କର ଦୃଢ ଆତ୍ମବିଶ୍ୱାସ ଓ ନିରନ୍ତର ପ୍ରୟାସ ସମସ୍ତଙ୍କ ପାଇଁ ଉଦାହରଣ ସୃଷ୍ଟି କରିଛି ।
